Indiër Proteas se kolfghoeroe in reeks | Netwerk24
Deur Johann de Jager 09 September 2019 13:10
Amol Muzumdar / Foto: KSA
Amol Muzumdar, 'n voormalige eersterangse speler in Indië, sal die Suid-Afrikaanse krieketspan se waarnemende kolfafrigter vir die komende toetsreeks teen Indië wees.
Krieket Suid-Afrika het sy aanstelling vir die drie toetse Maandag bevestig. Dit is die Proteas se eerste reeks in die nuwe wêreldtoetskampioenskap.
Muzumdar (44) het in sy eersterangse loopbaan oor 20 jaar 11 167 lopies opgestapel, wat 30 honderdtalle en 60 vyftigtalle ingesluit het.
Hy spog met afrigtingsertifikate van Indië, Australië en Engeland. Hy was die Rajasthan Royals se kolfafrigter in die Indiese Premierliga, hy het Indië se o.19- en o.23-spanne afgerig en was kolfafrigter van Nederland.
Corrie van Zyl, KSA se waarnemende direkteur van krieket, sê Muzumdar is danksy sy kennis van Indiese speeltoestande die perfekte keuse.
"Hy het met die draaierskamp wat ons onlangs daar gehad het reeds 'n goeie werksverhouding met Aiden Markram, Temba Bavuma en Zubayr Hamza opgebou."